
Относно: Приемане на Наредба за изменение и допълнение на Наредбата за определяне размера на местните данъци, приета от Общински съвет – Бургас, Протокол № 5, т.30 от 24.01.2008г., изм. Протокол № 17 от 29.01.2009г. Протокол № 44, т.6 от 20-25.01.2011г., Протокол № 5, т.11 от 22.12.2011г., Протокол № 31, т.4 от 17.12.2013г., Протокол №6, т.2 от 17.12.2015 г.
УВАЖАЕМИ ОБЩИНСКИ СЪВЕТНИЦИ,

На Вашето внимание е предоставена за обсъждане и приемане Наредба за допълнение на Наредбата за определяне размера на местните данъци, мотивите за предложенията са следните: 

Причините, които налагат приемането и целите, които се поставят

Със Закон за допълнение на Закона за местните данъци и такси, ДВ бр.32/ 22.4.2016 г.   е въведен нов вид местен налог - Данък върху таксиметров превоз на пътници. При внасянето за разглеждане в Народното събрание, към Проекта подробно са изложени мотиви за въвеждането на този нов алтернативен данък с който да се облага дейността по извършване на таксиметров превоз на пътници. 
Правомощие на Общинския съвет е определянето на размера на данъка в законоустановени граници - от 300 лв. до 1000 лв.
Данъкът като вид публично вземане има за цел да обезпечи финансирането на редица обществено важни дейности – строеж и ремонт на улици и паркинги, спортни и детски площадки, организиране и провеждане на културни събития, социални дейности и много други. Като нов вид местен приход, и предвид повишаващото се качество на живот в града, чрез подобряване на градската среда, предлагаме сега, при първоначалното приемане на размер на данъка той да бъде ориентиран  към предвидения в закона максимален праг, и да бъде определен на 900лв. 


Финансовите и други средства, които ще бъдат необходими за прилагането на новата уредба ще бъдат предвидени в бюджета на общината.

Предвид съкращаване на срока на действие на вече издадените разрешителни и необходимостта от издаване на нови,  ще бъде актуализирана таксата за издаване на разрешително и комплект стикери, установена в Наредбата за определяне и администриране на местните такси и цени на услуги на територията на Община Бургас.


Очаквани резултати от прилагането, включително финансовите.


През 2015год. са издадени общо 840бр. разрешителни за таксиметров превоз на територията на Община Бургас. При наличие на процент отказали се от дейността в течение на годината, то очакваните приходи ще бъдат около 750 000лв.


Анализ за съответствие с правото на Европейския съюз.


Доколкото настоящите промени се налагат във връзка с влезли в сила измененителни закони, които са съобразени с европейското законодателство, то същите са в съответствие с правото на Европейския съюз.

Предложения проект на Наредба за изменение и допълнение на Наредбата за определяне размера на местните данъци, е публикуван на сайта на Община Бургас и на сайта на Общински съвет Бургас на 12.09.2016г. 

Ето защо предлагам на основание чл.21 ал.1 т.23 от Закона за местното самоуправление и местната администрация и чл.1 ал.2 Закона за местните данъци и такси, Общинският съвет да приеме следните:

Р Е Ш Е Н И Я:

Приема Наредба за изменение и допълнение на Наредбата за определяне размера на местните данъци (приета от Общински съвет – Бургас, Протокол № 5, т.30 от 24.01.2008г., изм. Протокол № 17 от 29.01.2009г. протокол № 17, т.4 от 29.01.2009г., протокол № 44, т.6 от 20-25.01.2011г., протокол № 5, т.11 от 22.12.2011г., протокол № 31, т.4 от 17.12.2013 г., протокол №6, т.2 от 17.12.2015 г.)

§ 1. В Глава втора се създава нов раздел VІІ „Данък върху таксиметров превоз на пътници“ със следното съдържание:
„Раздел VII

Данък върху таксиметров превоз на пътници

Чл. 67. (1) Данъчно задължените лица, посочени в този раздел, се облагат с данък върху таксиметров превоз на пътници за извършваната от тях или от тяхно име дейност по таксиметров превоз на пътници.

(2) За всички останали дейности данъчно задължените лица се облагат по реда на Закона за корпоративното подоходно облагане, съответно Закона за данъците върху доходите на физическите лица, с изключение на случаите по глава втора, раздел VI от този Закона за местните данъци и такси. 

(3) Данъчно задължени лица по този раздел са превозвачите, притежаващи удостоверение за регистрация, издадено от изпълнителния директор на Изпълнителна агенция „Автомобилна администрация“, и разрешение за извършване на таксиметров превоз на пътници, издадено от кмета на съответната община по Закона за автомобилните превози.

Чл. 68. (1) Годишния размер на данъка върху таксиметров превоз на пътници е 900лв. 

(2) Данъкът върху таксиметров превоз на пътници по ал. 1 се дължи от данъчно задължените лица за всеки отделен автомобил, за който е издадено разрешение за извършване на таксиметров превоз на пътници.

(3) Когато общинският съвет не е определил размера на данъка върху таксиметров превоз на пътници за съответната година в срока по ал. 1, данъкът се събира на базата на действащия размер за предходната година. 

Чл. 69. (1) Преди получаване на издаденото разрешение по чл. 24а, ал. 1 от Закона за автомобилните превози данъчно задължените лица подават данъчна декларация по образец за дължимия данък в общината, за територията на която е издадено разрешението за извършване на таксиметров превоз на пътници.

(2) В декларацията по ал. 1 лицата посочват обстоятелствата, свързани с определянето на данъка. 

(3) Данъчно задължените лица подават данъчна декларация за всички промени в обстоятелствата, които имат значение за определянето на данъка, в 7-дневен срок от настъпването на съответното обстоятелство. 

(4) При прехвърляне на предприятието на едноличен търговец данъчна декларация се подава и от прехвърлителя, и от приобретателя в 7-дневен срок от датата на вписване на прехвърлянето в търговския регистър в съответната община.

Чл. 70. Дължимият данък върху таксиметров превоз на пътници постъпва в приход на съответната община, за територията на която е издадено разрешение за извършване на таксиметров превоз на пътници.

Чл. 71. (1) Когато разрешението за извършване на таксиметров превоз на пътници е издадено през течение на годината, дължимият данък за текущата година се определя по следната формула:

   ДДТГ = ГДТПП x БМ

---------------------------------------------------- , където

                    12

ДДТГ е дължимият данък върху таксиметровпревоз на пътници за текущата година;

ГДТПП е размерът на годишния данък върху таксиметров превоз на пътници по чл. 61ф;

БМ е броят на месеците от текущата година, следващи месеца на издаване на разрешението за извършване на таксиметров превоз на пътници.

(2) Когато действието на разрешението за извършване на таксиметров превоз на пътници бъде прекратено през течение на годината, от платения годишен данък се възстановява недължимо внесената част, определена по следната формула:

   НВДТПП = ПГДТПП x БМ

------------------------------------------------------------- , където

                       12

НВДТПП е недължимо внесената част от данъка върху таксиметров превоз на пътници за текущата година;

ПГДТПП е платеният годишен данък върху таксиметров превоз на пътници за текущата година;

БМ е броят на месеците от текущата година, следващи месеца на прекратяване на разрешението за извършване на таксиметров превоз на пътници. 

Чл. 72. Данъкът по чл. 61ф от Закона за местните данъци и такси се внася преди получаване на издаденото разрешение по чл. 24а, ал. 1 от Закона за автомобилните превози.

Чл. 73. Възстановяване на надвнесен данък по чл. 61ч, ал. 2 от Закона за местните данъци и такси се извършва по писмено искане на данъчно задължено лице по реда на Данъчно-осигурителния процесуален кодекс.“
§ 2. Тази Наредба влиза в сила от 01.01.2017г.

С уважение,  

ДИМИТЪР НИКОЛОВ

Кмет на Община Бургас

Съгласувал:

Красимир Стойчев

зам-кмет ФБИ

Съгласувал:
Златина Георгиева

директор на дирекция ПНО

Съгласувал:

Румен Шарпов

директор на дирекция МПДТР

Изготвил:

Румяна Иванова

Началник-отдел КПС 
